**Volvo XC60** on Volvon vuodesta 2008 lähtien valmistama crossover-tyyppinen henkilöautomalli, joka oli suuremman XC90:n jälkeen valmistajan toinen malli luokassaan.

Volvo XC60 I (2008–2017)
------------------------

Ensimmäisen sukupolven XC60 esiteltiin konseptina Detroitin autonäyttelyssä tammikuussa 2007. Tuotantomallin ensiesittely oli Geneven autonäyttelyssä keväällä 2008. Malli perustuu Fordin ja Volvon yhteistyössä kehittämälle pohjalevylle, jolle perustuvat myös muun muassa Ford Mondeo, Volvo S80 ja V70.

Vuoden 2009 Euro NCAP -kolaritestistä XC60 sai tulokseksi täydet viisi tähteä.

Bensiinimoottorina oli aluksi kuusisylinterinen 3,0-litrainen T6 (285 hv), dieselmoottoreina viisisylinteriset 2,4-litraiset 2.4D (163 hv) ja D5 (185 hv). Vuonna 2009 tulivat kuusisylinterinen 3,2-litrainen (238 hv) bensiinimoottori ja 2.4D:n 175-hevosvoimainen versio. Lisäksi D5-moottorin teho nousi 205 hevosvoimaan.

Vuonna 2010 175-hevosvoimainen dieselmoottori poistui ja 2.4D:n nimeksi vaihtui D4. Uutena bensiinimoottorina oli turboahdettu 2,0-litrainen (203 hv), lisäksi 3,2-litraisen teho nousi 243 hevosvoimaan ja T6:n 304 hevosvoimaan. Syksyllä 2,0-litraisesta tuli tehokkaampi 240-hevosvoimainen versio nimeltään T5.

Ensimmäisen sukupolven facelift-malli.
Keväällä 2011 pienempitehoinen turboahdettu 2,0-litrainen poistui valikoimasta ja samana kesänä D5-moottorin teho nousi 215 hevosvoimaan. Keväällä 2012 D4:n nimeksi vaihtui D3, ja siitä tuli tarjolle myös 2,0-litrainen 136-hevosvoimainen versio. 3,2-litrainen poistui samaan aikaan valikoimasta.

Kasvojenkohotuksen kokenut XC60 esiteltiin keväällä 2013 Geneven autonäyttelyssä. Siihen tehtiin uudistuksia erityisesti keulan alueella. Lisäksi tarjolle tuli digitaalinen mittaristo, joka on kuljettajan muokattavissa. Uusi D4 oli 2,0-litrainen (181 hv) ja T5-moottorin teho nousi 245 hevosvoimaan.

T6 poistui mallistosta keväällä 2015. Samaan aikaan D3-moottorin teho nousi 150 hevosvoimaan, D4:n 190 hevosvoimaan ja D5:n 220 hevosvoimaan. Uusi 2,0-litrainen T6 (306 hv) esiteltiin vuoden 2014 lopussa.

Volvo XC60 II (2017–)
---------------------

Toisen sukupolven XC60 esiteltiin Geneven autonäyttelyssä keväällä 2017. Se perustuu samalle Volvon SPA-pohjalevyrakenteelle kuin esimerkiksi S90/V90- ja XC90-mallit. XC60 voitti World Car of the Year -palkinnon vuonna 2018.

Vuoden 2017 Euro NCAP -kolaritestistä XC60 sai tulokseksi täydet viisi tähteä.

 

Moottoreina ovat 2,0-litraiset bensiinimoottorit T5 (250 hv) ja T6 (310 hv) sekä dieselmoottori D5 (190/235 hv). Lisäksi on ladattava hybridimalli T8, jossa T6-bensiinimoottorin apuna on 87-hevosvoimainen sähkömoottori.

Lähteet
-------

1. ↑  Detroit Auto Show: Volvo debuts the oh-so-Swedish XC60 *Autoblog*.  8.1.2007. Viitattu 8.5.2018. (englanniksi)
2. ↑  Geneva 2008: Volvo XC60 softroads in style *Autoblog*.  5.3.2008. Viitattu 8.5.2018. (englanniksi)
3. ↑  Volvo XC60 2009 Euro NCAP. Viitattu 8.5.2018. (englanniksi)
4. ↑  Refreshed 2014 Volvo XC60, S60 Hit the Geneva Show Floor *Motor Trend*.  8.3.2013. Viitattu 8.5.2018. (englanniksi)
5. ↑  All-new 2018 Volvo XC60 debuts at Geneva motor show *Autoweek*.  7.3.2017. Viitattu 10.5.2018. (englanniksi)
6. ↑  Jalovaara, Toni: Maailman tärkeimmäksi autouutuudeksi valittiin Volvo XC60 – voitti World Car of the Year 2018 -arvonimen *Tekniikan Maailma*.  28.3.2018. Viitattu 17.10.2022.
7. ↑  Volvo XC60 2017 Euro NCAP. Viitattu 10.5.2018. (englanniksi)

Aiheesta muualla
----------------

* Kuvia tai muita tiedostoja aiheesta **Volvo XC60** Wikimedia Commonsissa